## Deklaracija o presudi Međunarodnoga kaznenog suda za ratni zločin na Ovčari i suradnji Republike Hrvatske s Međunarodnim kaznenim sudom za bivšu Jugoslaviju

### NN 108/2007 (22.10.2007.), Deklaracija o presudi Međunarodnoga kaznenog suda za ratni zločin na Ovčari i suradnji Republike Hrvatske s Međunarodnim kaznenim sudom za bivšu Jugoslaviju

# HRVATSKI SABOR

**3161**

Na temelju članka 80. Ustava Republike Hrvatske, Hrvatski sabor na sjednici 12.
listopada 2007. donio je

## DEKLARACIJU

### O PRESUDI MEĐUNARODNOGA KAZNENOG SUDA ZA RATNI ZLOČIN NA OVČARI I SURADNJI REPUBLIKE HRVATSKE S MEĐUNARODNIM KAZNENIM SUDOM ZA BIVŠU JUGOSLAVIJU

Republika Hrvatska, kao pobjednica u nametnutom Domovinskom ratu, polazeći od
interesa da se utvrdi povijesna istina i zadovolji pravda, zauzimala se za
uspostavu međunarodne sudske institucije koja bi sudila počiniteljima svih
zločina počinjenih na području bivše Jugoslavije.
Republika Hrvatska je zbog toga podržala i pozdravila osnivanje Međunarodnoga
kaznenog suda za bivšu Jugoslaviju (MKSJ), osnovanog 1993. godine rezolucijom
Vijeća sigurnosti Ujedinjenih naroda. Na temelju takvoga dosljednog
opredjeljenja Hrvatski sabor je usvojio Ustavni zakon o suradnji s Haškim sudom,
kao i rezoluciju o suradnji s MKSJ, te su na toj osnovi Vlade Republike Hrvatske
u cijelosti surađivale sa Sudom. Puna suradnja s hrvatske strane nije bila
upitna ni u slučajevima kada Republika Hrvatska nije bila u pot­punosti
zadovoljna pojedinim postupcima ili političkim i pravnim kvalifikacijama Suda i
Tužiteljstva. Takav dosljedan stav prepoznat je i u izvješćima Predsjednika suda
i Glavne tužiteljice.
Republika Hrvatska u odnosu sa Sudom, upravo slijedom rezolucije Vijeća
sigurnosti Ujedinjenih naroda kojom je osnovan, polazi od činjenice da je svrha
i cilj djelovanja Suda utvrditi činjenice, kazniti počinitelje i inspiratore
zločina, zadovoljiti pravdu i time pružiti barem moralnu zadovoljštinu žrtvama
zločina.
Nedavna prvostupanjska presuda Suda za zločin protiv huma­nitarnog prava
počinjen na Ovčari, u Vukovaru, u slučaju tzv. »vukovarske trojke«, dovela je u
pitanje ispunjenje upravo navedenog zadanog mandata MKSJ prema rezoluciji Vijeća
sigurnosti UN kojom je Sud osnovan, kao i vrijednosti koje je Sud trebao štititi
i zastupati.
Hrvatska javnost, koju predstavljamo kao zastupnici Hrvatskoga sabora, izražava
ogorčenje neprimjereno niskim i neodgovarajućim kaznama, u opravdanom uvjerenju
da se time ne ispunjava pravda i iskazuje nepoštivanje spram povijesne istine i
utvrđenih činjenica u svezi navedenog zločina u tadašnjim širim ratnim
okolnostima.
Presuda MKSJ u ovom slučaju potpuno je nesrazmjerna s obzirom na nedvojbeno
utvrđena počinjena djela. Ona zaobilazi i odredbe rezolucije Vijeća sigurnosti
UN koje izrijekom utvrđuju da će MKSJ suditi i za smišljeno nanošenje velikih
patnji i namjerno stvaranje uvjeta za izazivanje fizičkog uništenja grupe ljudi.
Presuda je neprihvatljiva i zbog nerazložnog zanemarivanja okolnosti u kojima je
počinjen nesporni zločin na Ovčari, u Vukovaru, uz ostalo i dokazana povezanost
vodstva tadašnje JNA i njena zapovjedništva s tadašnjim političkim vodstvom u
Beogradu, čime je upravo na Ovčari, u Vukovaru, postavljen zločinački obrazac
masovnog razaranja i etničkog čišćenja zajedničkim djelovanjem vojnih formacija
bivše države i naoružanih paravojnih separatističkih skupina koji je kasnije
također planski primjenjivan u Hrvatskoj i na drugim prostorima bivše države.
Presuda je neodrživa s pravne i moralne strane i ne doprinosi ostvarenju pravde.
U uvjetima rastuće pojave nepoštivanja međunarodnoga humanitarnog prava u
brojnim kriznim područjima širom svijeta, ovakva neodrživa presuda ima i dodatne
neželjene i negativne poruke i posljedice u odnosu na postupanje spram civilnog
stanovništva.
Zadaća je međunarodnih institucija pod okriljem Ujedinjenih naroda štititi
međunarodno pravo, uključujući i humanitarno.
Mi, zastupnici Hrvatskoga sabora, dijeleći i izražavajući ogorčenje hrvatske
javnosti, ne možemo prihvatiti presudu MKSJ u ovom slučaju, jer ona ne odgovara
razmjerima počinjenog zločina i nije u službi istine i pravde.
Podupiremo napore Hrvatskoga državnog vrha u upoznavanju međunarodne javnosti i
nadležnih institucija Ujedinjenih naroda sa hrvatskim stavovima u svezi ove
presude.
Hrvatski sabor izražava očekivanje da će MKSJ u žalbenom postupku dosljedno i u
cijelosti slijediti mandat rezolucije Vijeća sigurnosti o osnivanju Suda i da će
navedena presuda biti izmijenjena kako bi pravda u cijelosti bila zadovoljena, a
žrtvama pružena moralna zadovoljština i utjeha.
Republika Hrvatska će, kao odgovorna članica međunarodne zajednice, nastaviti
punu suradnju s MKSJ kako bi pridonosila utvrđivanju povijesne istine o ratu u
Hrvatskoj i na prostorima bivše države i u cilju pune zaštite hrvatskih
nacionalnih interesa, te kroz tu suradnju želi pomoći Sudu u ostvarivanju
njegove zadaće i svrhe zbog koje je osnovan.

Klasa: 018-05/07-01/08
Zagreb, 12. listopada 2007.

HRVATSKI SABOR
Predsjednik
Hrvatskoga sabora
**Vladimir Šeks**, v. r.

Ostalo, NN 108/2007-3161
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)